Document ID: 32008R0572

KOMISIJAS REGULA (EK) Nr. 572/2008
(2008. gada 19. jūnijs),
ar ko groza Regulu (EK) Nr. 1238/95 attiecībā uz ikgadējās maksas līmeni un maksām par tehnisko izskatīšanu, kuras maksājamas Kopienas Augu šķirņu birojam, kā arī samaksas veidu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 27. jūlija Regulu (EK) Nr. 2100/94 par Kopienas augu šķirņu aizsardzību (1) un jo īpaši tās 113. pantu,
apspriežoties ar Kopienas Augu šķirņu biroja administratīvo padomi,
tā kā:
(1)
Komisijas 1995. gada 31. maija Regulā (EK) Nr. 1238/95, ar ko nosaka īstenošanas noteikumus Padomes Regulas (EK) Nr. 2100/94 piemērošanai attiecībā uz maksām, kuras maksājamas Kopienas Augu šķirņu birojam (2), noteiktas maksas, kuras maksājamas Kopienas Augu šķirņu birojam (turpmāk - “Birojs”), un šo maksu līmeņi.
(2)
Biroja finanšu rezerves sasniedza līmeni, kas pārsniedza to līmeni, kāds nepieciešams, lai nodrošinātu Biroja darbības nepārtrauktību. Minētā iemesla dēļ tika samazināta ikgadējā maksa un maksas par tehnisko izskatīšanu. Patlaban Biroja finanšu rezerves ir samazinājušās līdz atbilstošam līmenim, tādēļ ieņēmumi atkal jāpaaugstina līdz līmenim, kas būtu pietiekams līdzsvarotam Biroja budžetam. Lai to panāktu, jāpalielina ikgadējā maksa un maksas par tehnisko izskatīšanu.
(3)
Attiecībā uz jaunām šķirnēm dekoratīvo augu tehniskās izskatīšanas maksas grupu gūtā pieredze liecina, ka dažas no minētajām maksas grupām nepieciešams grozīt.
(4)
Lai veicinātu maksu un uzrēķinu samaksu, ir jāatļauj maksājumi ar norēķinu kartēm saskaņā ar Biroja priekšsēdētāja noteiktajiem nosacījumiem un ierobežojumiem.
(5)
Vienlaikus Regulā (EK) Nr. 1238/95 attiecīgi jāaizstāj termini “Eiropas valūtas vienības” un “ECU” ar terminiem “euro” un “EUR”.
(6)
Tāpēc attiecīgi jāgroza Regula (EK) Nr. 1238/95.
(7)
Šajā regulā paredzētie pasākumi ir saskaņā ar Kopienas Augu šķirņu aizsardzības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1238/95 groza šādi:
1)
Frāzi “Eiropas valūtas vienībās” regulas 1. panta 2. punktā aizstāj ar vārdu “euro”.
2)
Regulas 3. panta 2. punkta a), b) un c) apakšpunktu aizstāj ar šādiem apakšpunktiem:
“a)
tādu apstiprinātu čeku iesniegšana vai pārvedums, kuri ir euro apmaksājami Birojam;
b)
pārvedums euro uz Biroja žiro kontu;
c)
maksājums kopīgā kontā, kas attiecībā uz Biroju atvērts euro; vai
d)
maksājums ar norēķinu karti.”
3)
Regulas 7. panta 1. punktā, 8. panta 1. punktā, 10. panta 1. punkta a), c) un d) apakšpunktā, 11. panta 1. punktā, 13. panta 3. punktā un 14. panta 2. un 4. punktā “ECU” aizstāj ar “EUR”.
4)
Ar šādu tekstu aizstāj 9. panta 1. punktu:
“1. Birojs iekasē no Kopienas augu šķirņu aizsardzības tiesību īpašnieka (turpmāk - “īpašnieks”) maksu par katru gadu, kamēr ir spēkā Kopienas augu šķirņu aizsardzība (turpmāk - “ikgadējā maksa”) EUR 300 apmērā par 2009. gadu un turpmākajiem gadiem.”
5)
Regulas (EK) Nr. 1238/95 I pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 19. jūnijā

Labels: 2
4
7
6
15